钦定古今图书集成/明伦汇编/官常典/第285卷 > 贾谊新书 > 桓焉
## 钦定古今图书集成/明伦汇编/官常典/第285卷 > 贾谊新书 > 桓焉

按《后汉书》本传：焉字叔元，少以父任为郎。明经笃行，
有名称。永初元年，入授安帝，三迁为侍中、步兵校尉。
永宁中，顺帝立为皇太子，以焉为太子少傅。月馀，迁
太傅，以母忧自乞，听以大夫行丧。逾年，诏使者赐牛
酒，夺服，即拜光禄大夫，迁太常。时废皇太子为济阴
王，焉与太仆来历、廷尉张皓谏，不能得。事已具《来历
传》。顺帝即位，拜太傅，与太尉朱宠并录尚书事。焉复
入授经禁中，因䜩见，建言“宜引三公、尚书入省事。”帝
从之，以焉前廷议守正，封阳平侯，固让不受。视事三
年，坐辟召禁锢者为吏免。复拜光禄大夫。阳嘉二年，
代来历为大鸿胪，数日，迁为太常。永和五年，代王龚
为太尉。汉安元年，以日食免。明年，卒于家。弟子传业
者数百人，黄琼、杨赐最为显贵。